CELEX: 32020D1007(01)
Language: lt
Date: 1599004800000
Title: Europos politinių partijų ir Europos politinių fondų institucijos sprendimas 2020 m. rugsėjo 2 d. neregistruoti Europos laisvės ir demokratijos aljanso (Tekstas autentiškas tik anglų kalba) 2020/C 331/05

7.10.2020   
               
               
                  LT
               
               
                  Europos Sąjungos oficialusis leidinys
               
               
                  C 331/7
               
            
         Europos politinių partijų ir Europos politinių fondų institucijos sprendimas
         2020 m. rugsėjo 2 d.
         neregistruoti Europos laisvės ir demokratijos aljanso
         (Tekstas autentiškas tik anglų kalba)
         (2020/C 331/05)
         EUROPOS POLITINIŲ PARTIJŲ IR EUROPOS POLITINIŲ FONDŲ INSTITUCIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2014 m. spalio 22 d. Europos Parlamento ir Tarybos reglamentą (ES, Euratomas) Nr. 1141/2014 dėl Europos politinių partijų ir Europos politinių fondų statuto ir finansavimo (1), ypač į jo 9 straipsnį,
         atsižvelgdama į Europos laisvės ir demokratijos aljanso (ne pelno organizacijos) pareiškimus,
         kadangi:
         
                     (1)
                  
                  
                     Europos politinių partijų ir Europos politinių fondų institucija (toliau – institucija) 2020 m. liepos 27, 28 ir 29 d. gavo Europos laisvės ir demokratijos aljanso (toliau – aljansas) pareiškimus, kuriuose prašoma registruoti jį kaip Europos politinę partiją (2);
                  
               
                     (2)
                  
                  
                     2020 m. rugpjūčio 1, 5 ir 13 d. institucija gavo papildomus aljanso dokumentus (kartu su pirmiau minėtais pareiškimais toliau – prašymas);
                  
               
                     (3)
                  
                  
                     2020 m. rugpjūčio 14 d. institucija patvirtino aljansui skirtą preliminarų vertinimą, kuriame pateikiama jos preliminari nuomonė, kad prašymas neatitinka mažiausiai vienos iš Reglamento (ES, Euratomas) Nr. 114/2014 3 straipsnio 1 dalyje nustatytų sąlygų;
                  
               
                     (4)
                  
                  
                     visų pirma, aljansas neįrodė, kad tenkina Reglamento (ES, Euratomas) Nr. 1141/2014 3 straipsnio 1 dalies b punkte nustatytą sąlygą (toliau – minimalaus atstovavimo sąlygos);
                  
               
                     (5)
                  
                  
                     pagal šią nuostatą pareiškėjo užregistravimas Europos politine partija priklauso nuo to, ar jis įrodo, kad bent viename ketvirtadalyje valstybių narių jo narėmis esančioms partijoms atstovauja Europos Parlamento, nacionalinių parlamentų, regioninių parlamentų ar regioninių asamblėjų nariai arba bent viename ketvirtadalyje valstybių narių jis arba jo partijos narės yra surinkę bent po tris procentus balsų kiekvienoje iš tų valstybių narių per paskutinius rinkimus į Europos Parlamentą;
                  
               
                     (6)
                  
                  
                     atlikdama preliminarų vertinimą, institucija paragino aljansą pateikti galimas pastabas raštu ne vėliau kaip 2020 m. rugpjūčio 31 d. ir sykiu informavo aljansą apie tai, kad jo prašymas yra bet kuriuo atveju neišsamus;
                  
               
                     (7)
                  
                  
                     2020 m. rugpjūčio 20 d. aljansas pateikė atsakymą į preliminarų vertinimą, o 2020 m. rugpjūčio 24, 26 ir 27 d. – papildomus dokumentus;
                  
               
                     (8)
                  
                  
                     apsvarsčiusi aljanso pateiktą atsakymą į preliminarų vertinimą ir papildomus dokumentus, institucija ir toliau mano, kad aljanso prašymas turi būti atmestas, nes jis neįrodė, kad tenkina minimalaus atstovavimo sąlygas;
                  
               
                     (9)
                  
                  
                     prieš preliminarų vertinimą aljansas pateikė narystės formas dėl šių šalių: i) Austrijos, ii) Kroatijos, iii) Kipro, iv) Italijos, v) Nyderlandų, vi) Portugalijos ir vii) Švedijos;
                  
               
                     (10)
                  
                  
                     kalbant apie Kroatiją ir Nyderlandus pasakytina, kad aljansas nepateikė dokumentų apie atstovavimą jo narėmis esančioms partijoms Europos Parlamente arba tų valstybių narių nacionaliniuose ar regioniniuose parlamentuose arba asamblėjose. Jis to nepadarė, nes narystės formų atitinkamai nepateikė Kroatijos arba Nyderlandų nacionalinė ar regioninė politinė partija;
                  
               
                     (11)
                  
                  
                     kalbant apie Italiją pasakytina, kad institucijai atlikus patikrinimą ir Italijos nacionalinio informacijos centrui pagal Reglamentą (ES, Euratomas) Nr. 1141/2014, t. y. Commissione di Garanzia degli Statuti e per la Trasparenza e il Controllo dei Rendiconti dei Partiti Politici, pateikus nuomonę padaryta išvada, kad aljanso šioje šalyje nurodytai politinei partijai, t. y. 10 Volte Meglio, neatstovaujama Italijos parlamente, kaip nurodyta atitinkamoje narystės formoje;
                  
               
                     (12)
                  
                  
                     be to, aljanso pateiktose narystės formose nustatyta formalių trūkumų (pvz., kelios versijos, neteisingos nuorodos, neatitikimai);
                  
               
                     (13)
                  
                  
                     atsakydamas į preliminarų vertinimą aljansas nurodė, kad „šiuo metu aljansas turi narių (partijų ir fizinių asmenų, Europos Parlamento narių) iš
                        i) Austrijos, ii) Kipro, iii) Italijos, iv) Portugalijos, v) Švedijos, vi) Nyderlandų ir vii) Kroatijos“;
                  
               
                     (14)
                  
                  
                     aljansas pareiškė ketinantis pateikti dokumentus, įrodančius, kad parlamentų nariai, kurie pasirašė narystės formas dėl Kroatijos ir Nyderlandų, buvo išrinkti Europos Parlamento nariais (3);
                  
               
                     (15)
                  
                  
                     aljansas taip pat paaiškino, kad narystės forma dėl Italijos buvo pateikta tokia, kokia minėta, nes jis gavo neteisingą informaciją, ir kad jis pateiks dokumentų dėl papildomos narės;
                  
               
                     (16)
                  
                  
                     institucijos nuomone, aljanso atsakyme nėra elementų, dėl kurių galėtų pasikeisti institucijos preliminari nuomonė;
                  
               
                     (17)
                  
                  
                     kalbant apie atskirų parlamentų narių atstovavimą šiam aljansui pasakytina, kad Reglamento (ES, Euratomas) Nr. 1141/2014 3 straipsnio 1 dalies b punkto pirmoje dalyje nustatyta, kad „[...] bent viename ketvirtadalyje valstybių narių jo narėmis esančioms partijoms turi atstovauti Europos Parlamento, nacionalinių parlamentų, regioninių parlamentų ar regioninių asamblėjų nariai“ (pabraukta papildomai);
                  
               
                     (18)
                  
                  
                     šiuo klausimu 2018 m. gegužės 3 d. Europos Parlamento ir Tarybos reglamento (ES, Euratomas) 2018/673, kuriuo iš dalies keičiamas Reglamentas (ES, Euratomas) Nr. 1141/2014, 4 konstatuojamojoje dalyje aiškiai įtvirtinta, kad „nustatant, ar tenkinamos tos minimalaus atstovavimo sąlygos, turėtų būti atsižvelgiama tik į politinių partijų, o ne fizinių asmenų skaičių“ (4);
                  
               
                     (19)
                  
                  
                     aljansas nenurodė jokių politinių partijų Kroatijoje ir Nyderlanduose ir, kaip minima (11) konstatuojamojoje dalyje, nurodyta politine partija Italijoje jis remtis negali;
                  
               
                     (20)
                  
                  
                     be to, Reglamento (ES, Euratomas) Nr. 1141/2014 3 straipsnio 1 dalies b punkto antroje dalyje nustatyta, kad „bent viename ketvirtadalyje valstybių narių [pareiškėjas] arba jo partijos narės turi būti surinkę bent po tris procentus balsų kiekvienoje iš tų valstybių narių per paskutinius rinkimus į Europos Parlamentą“ (pabraukta papildomai);
                  
               
                     (21)
                  
                  
                     aljansas nepateikė dokumentų, kuriais būtų patvirtinta, kad jis ar jo narėmis esančios partijos tenkina šią sąlygą, ir bet kokiu atveju mutatis mutantis bus taikomos (19) konstatuojamojoje dalyje nustatytos tos pačios sąlygos;
                  
               
                     (22)
                  
                  
                     atsižvelgiant į pirmiau nurodytą informaciją, dokumentai, kuriais patvirtinamas atstovavimas, galėtų būti priimti tik dėl keturių valstybių narių: i) Austrijos, ii) Kipro, iii) Portugalijos ir iv) Švedijos, o tokio atstovavimo nepakanka, kad būtų tenkinamos minimalaus atstovavimo sąlygos, pagal kurias turi būti atstovaujama bent septyniose valstybėse narėse;
                  
               
                     (23)
                  
                  
                     ši išvada liktų nepakitusi, net jei aljansas pateiktų dokumentus dėl papildomos narės (be abejonės, iš papildomos valstybės narės), kaip buvo minėjęs aljansas savo atsakyme į preliminarų vertinimą;
                  
               
                     (24)
                  
                  
                     atsižvelgiant į tai, institucijai nebūtina vertinti likusios prašymo dalies,
                  
               PRIĖMĖ ŠĮ SPRENDIMĄ:
         
            1 straipsnis
            Europos laisvės ir demokratijos aljanso pareiškimas, kuriame prašoma jį registruoti kaip Europos politinę partiją, atmetamas.
         
         
            2 straipsnis
            Šis sprendimas įsigalioja pranešimo apie jį dieną.
         
         
            3 straipsnis
            Šis sprendimas skirtas
            
                        Europos laisvės ir demokratijos aljansui
                     
                  
                        Avenue Louise/Louizalaan 65 box 11
                     
                  
                        1050 Bruxelles/Brussel
                     
                  
                        BELGIQUE/BELGIË
                     
                  
         
            Priimta Briuselyje 2020 m. rugsėjo 2 d.
            
               
                  Europos politinių partijų ir Europos politinių fondų institucijos vardu
               
               
                  Direktorius
               
               M. ADAM
            
         
         
            (1)  OL L 317, 2014 11 4, p. 1.
         
            (2)  Dėl sveikatos situacijos Europoje, susiklosčiusios dėl COVID-19, institucija sutiko išimties tvarka įvertinti pareiškimus, dar negavusi pasirašytų originalų.
         
            (3)  Atsakyme į preliminarų vertinimą tokie dokumentai pateikiami tik dėl Nyderlandų.
         
            (4)  OL L 114 I, 2018 4 5, p. 1.